SKRIFTLIG FORESPØRGSEL E-1011/00

af Cristiana Muscardini (UEN) til Kommissionen

(31. marts 2000)

Om: Internetpirater og sikkerhed

I de seneste uger har pressen i hele verden omtalt illegale aktioner foretaget af Internetpirater, som er trængt ind på amerikanske Internetadresser for at opsnappe data og hemmelige koder og for at blokere anvendelsen af nettet. Også i Europa har der været lignende tilfælde.

Har Kommissionen på baggrund af faren for en udbredelse af disse aktioner, som er reelle overgreb mod privatlivets fred og fortrolighedsprincippet:

- påtænkt initiativer, som tilsigter at forebygge sådanne pirathandlinger?

- Har Kommissionen etableret et samarbejde på verdensplan med henblik på en undersøgelse af projekter, der tager sigte på at modvirke denne forbryderiske indtrængen?

- Hvilke forslag agter Kommissionen at fremsætte for at øge sikkerheden for EU-operatører og EU-borgere, som benytter Internettet?

- Finder Kommissionen det ikke hensigtsmæssigt at bevilge midler med henblik på at medtage dette spørgsmål i forskningsprogrammerne?

Svar afgivet på Kommissionens vegne af Erkki Liikanen

(22. maj 2000)

En af informationssamfundets store udfordringer og en af betingelserne for at elektronisk handel kan slå igennem er at brugerne får tillid til de kommunikationsnet informationerne sendes over.

Ifølge Europa-Parlamentet og Rådets direktiv 95/46/EF af 24. oktober 1995 om beskyttelse af fysiske personer i forbindelse med behandling af personoplysninger og om fri udveksling af sådanne oplysninger(1) og direktiv 97/66/EF af 15. december 1997 om behandling af personoplysninger og beskyttelse af privatlivets fred inden for telesektoren(2) skal der træffes foranstaltninger til at beskytte persondata, bl.a. mod hændelig eller ulovlig tilintetgørelse, forringelse eller adgang uden den registeransvarliges tilladelse. Det påhviler medlemsstaterne at vedtage gennemførelsesbestemmelser og sanktioner mod overtrædelse. Kommissionen overvåger, bistået af den ekspertgruppe der er nedsat ved artikel 29 i direktiv 95/46/EF, at disse regler anvendes som de skal, og den har bl.a. som led i 1999-gennemgangen af lovrammerne iværksat en undersøgelse af om direktiv 97/66/EF er blevet korrekt indarbejdet i national ret. Denne gennemgang vil Kommissionen klargøre og aktualisere for at gøre rede for den teknologiske udvikling.

På mødet i Tammerfors fremhævede Det Europæiske Råd at det engagerer sig stærkt i kampen mod transnational kriminalitet og i at skaffe midler til forebyggelse og samarbejde. Kommissionen følger med i de forskellige internationale og overnationale organisationers indsats i denne kamp. Bl.a. har Europarådets ekspertgruppe om cyberkriminalitet en konvention om cyberkriminalitet under forberedelse; USA, Canada, Sydafrika og Japan er med i arbejdet. Dertil kommer at justits- og indenrigsministrene i gruppen af de otte mest industrialiserede lande (G8) har godkendt en handlingsplan for bekæmpelse af misbrug af internettet og andre nye teknologier til kriminelle formål. I denne forbindelse er der etableret et kontaktnet som er aktivt døgnet rundt og alle ugedage.

Kommissionen har også iværksat konsultationer med medlemsstaterne, agenturerne for gennemførelse af lovgivningen, industrien og databeskyttelsesmyndighederne for at finde frem til hvilke foranstaltninger der bør foreslås på dette felt på europæisk plan. Kommissionen agter at forelægge Parlamentet og Rådet en meddelelse i juli 2000.

Hvad angår spekulativ eller uhæderlig reservation af internetdomænenavne (cybersquatting), har Kommissionen i Internettets organisation og administration Politiske aspekter på internationalt og europæisk plan 1998 2000(3), annoncere sin hensigt om at foreslå en adfærdskodeks eller et andet middel til at begrænse de nuværende misbrugsmuligheder på dette område. Desuden vil Kommissionen under udarbejdelsen af registreringspolitikken for det foreslåede topdomæne .EU sikre at misbrugsmulighederne minimeres inden for dette domæne.

På forskningsområdet yder der via programmet for informationssamfundets teknologier støtte til forsknings- og udviklingsprojekter om teknologi og infrastruktur for sikkerhed og tillid. Arbejdsprogrammet for år 2000 indeholder således et indsatsområde (aktionslinje) under nøgleaktion II hvis formål er at tilskynde til udvikling af teknologi der øger sikkerheden, især hvad angår forebyggelse og bekæmpelse af misbrug der begås via infrastrukturen, herunder navnlig bedrageriske og kriminelle aktiviteter, samt teknologi der styrker brugernes kontrol over deres persondata. Disse titag styrker de igangværende projekter og indhøstede resultater inden for rammerne af forskningsprojekter der er finansieret af de foregående programmer som f.eks. Esprit, ETS, Infosec, ACTS og Telematics.

(1) EFT L 281 af 23.11.1995.

(2) EFT L 24 af 30.1.1998.

(3) KOM(2000) 202 endelig udg.